**Stoica Vlad – clasa a X-a A**

**Povestea lui Harap-Alb ( de Ion Creangă )**

**Harap-Alb: un erou nespecific basmelor**

Ion Creangă este unul dintre marii clasici ai literaturii române. Creangă făcea parte din societatea culturală Junimea formată la Iaşi în 1863 de Theodor Rosetti, Iacob Negruzzi , Titu Maiorescu , Petre Carp si Vasile Pogor. Aceasta avea ca obiective dezvoltarea culturii române pe criterii originale, introducerea alfabetului latin si ridicarea gustului estetic al maselor prin diferite „prelecţiuni populare” în care membrii societății veneau si discutau subiecte de interes naţional. Junimea va rămâne in istoria literaturii române prin formarea unor scriitori precum Mihai Eminescu Ion Luca Caragiale, Ioan Slavici şi Ioan Creangă.

Motto-urile de bază ale societății erau : „Intră cine vrea, rămâne cine poate” şi „Anecdota primează". Tudor Vianu va spune că spiritul junimist derivă din personalitățile celor implicaţi şi că toţi membrii au următoarele trăsături:spiritul critic, spiritul ironic, spiritul clasic ai academic, spiritul filosofic si cel oratoric.

Ion Creangă intră in Junimea in 1874. Acesta îl cunoştea foarte bine pe liderul societății, Titu Maiorescu, după ce a urmat Şcoala Preparandala. Creangă se va remarca prin modul său de a-şi citi operele în Junimea, dar şi prin basmele scrise de el : „Dănilă Prepeleac”, „Povestea porcului”, „Punguţa cu doi bani”, „Soacra cu trei nurori”, „Ivan Turbincă” şi „Fata babei si fata moşneagului”.

Un alt basm cult foarte cunoscut scris de Ion Creangă este Povestea lui Harap-Alb, publicat in revista Junimii numită „Convorbiri literare”, la data de 1 august 1877.

Basmul cult este o specie a genului epic care presupune intervenţia forţelor supranaturalului sau a fantasticului, lupta dintre bine şi rău şi victoria finala a binelui. Caracterul cult este dat de prezenţa de prezenţa caracteristicilor specifice autorului. Fantasticul este definit de Roger Caillois ca o „încălcare a ordinii recunoscute, aproape o încălcare aproape insuportabilă de lumea reală. Cele trei momente ale oricărei scrieri fantastice sunt: ruperea, ordinea şi revenirea la ordine.”(1) iar Tzvetan Todorov spune că fantasticul este „ezitarea cuiva care nu cunoaşte decât legile naturale pus în faţă cu un eveniment în aparenţă supranatural”.

Tema basmului „Povestea lui Harap-Alb”este reprezentată de triumful binelui asupra răului si evoluţia protagonistului în urma probelor la care este supus. Motivele narative sunt cele specifice basmelor : superioritatea mezinului , călătoria , căsătoria si demascarea răufăcătorului.

Vladimir Propp în „Morfologia Basmului” spune că orice basm are la bază trei structuri : structura funcţională ,structura mesajului narativ şi structura stilistică.

Structura funcţională se referă la prezenţa formulelor de început, mediane si finale. Acestea reprezintă semne ale convenţiei basmului . Acestea au o relevanţă temporală şi spaţială foarte mică din punctul de vedere al apropierii de realitate. Formula iniţială „Amu cică era odată” care introduce cititorul in lumea basmului este atipică din cauza prezenţei incertului datorită adverbului „cică”, fără a nega ca în basmul popular(„Odată ca niciodată). Formula de final: „Și a ținut veselia ani întregi, și acum mai ține încă; cine se duce acolo bea și mănâncă. Iar pe la noi, cine are bani bea și mănâncă, iară cine nu, se uită și rabdă.”care marchează ieşirea din lumea basmului este şi ea neobişnuită prin prezenţa verbelor la persoana I semnificând prezenţa unui narator martor. Totodată aceasta reprezintă o oglindire a vieţii reale în care oamenii săraci „se uită si rabdă”. Formulele mediane : „. Și merg ei o zi, merg două, și merg patruzeci și nouă” şi” Dumnezeu să ne ție, că cuvântul din poveste, înainte mult mai este” realizează trecerea de la o secvenţă la alta şi reamintesc cititorului faptul că se află intr-o lume a basmului.

Structura mesajului narativ este reprezentată de structurile binare şi ternare frecvente,de prezenţa personajelor erou sau eroina, adjuvante,colective,donator şi de posibilitatea împărţirii acţiunii în echilibru, dezechilibru, aventura şi răsplata. Povestea lui Harap-Alb reprezintă două basme: un basm atribuit aventurii lui Harap-Alb pentru obţinerea fetei lui Împăratului Roş, iar celălalt reprezentând drumul parcurs de fiul cel mic al craiului până să devină împărat.

Opera debutează cu dezechilibrul dat de absenţa fiilor Împăratului Verde care îi cere craiului,fratele său, unul dintre cei trei fii ai săi care urma să devină moştenitorul tronului. Cei doi fraţi se află ierarhic aşezaţi pe diferite planuri, unul având nume şi fiind împărat, celălalt neavând nume. Vitejia fiilor este testată mai întâi de crai care îi aştepta pe fii la pod deghizat în urs, simbolul nordic al clasei războinicilor. După ce se întorc primii doi copii la vederea ursului, craiul se va întreba dacă din toţi fii săi nici unul nu este bun. Auzind aceste vorbe, mezinul iniţial timid şi lipsit de curaj, se hotărăşte să îşi încerce şansa. După ce o refuză pe Sfânta Duminică,deghizată în cerşetoare, de două ori, mezinul îi dă un ban acesteia. Repetiţia întâmplării sugerează predestinarea eroului, dar şi naivitatea tânărului şi incapabilitatea acestuia de a distinge realitatea de aparenţă. Drept răsplată Sfânta Duminică îi recomandă mezinului să îi ceară tatălui „calul,armele si hainele” cu care acesta a fost mire, sugerând astfel repetarea iniţierii tatălui său. Calul descoperit cu tava de jăratic după trei încercări va deveni împreună cu Sfânta Duminică ajutorul de bază mezinului. Acesta are şi puteri supranaturale : vorbeşte si zboară. Calul reprezintă aspectul de putere al divinităţii care zace în omul căzut, nebăgat în seamă si dispreţuit de toţi. Cu ajutorul acestuia, mezinul reuşeşte să treacă proba podului. Această încercare reprezintă trecerea la o nouă etapă a vieţii şi se face într-un singur sens : „trecerea primejdioasă de la un mod de existenţă la altul[…]de la imaturitate la maturitate” (2).

Aventura debutează odată cu trecerea podului. Rătăcirea în pădure şi naivitatea îl face pe mezin să ignore sfatul tatălui care i-a spus să se ferească de „omul roş, iară mai ales de cel spân.”. Astfel, spânul devine iniţiatorul protagonistului, reprezentând un rău necesar. Într-un egoism suprem reprezentativ pentru „Principium Individuationis”, spânul îl păcăleşte pe mezin, convingându-l să intre într-o fântână. Ieşirea din fântână semnifică „regressum ad uterum”. Aceasta va coincide cu schimbarea rolului protagonistului care devine sclavul spânului. Haosul va fi accentuat şi de noul nume al mezinului, Harap-Alb, care reprezintă un oximoron pentru că „harap” înseamnă negru. Ajunşi la curtea Împăratului Verde, Harap-Alb va fi supus la trei probe: aducerea salăţilor din Grădina Ursului, aducerea pielii cerbului şi a fetei Împăratului Roş. Primele două probe sunt duse la bun sfârşit cu ajutorul Sfintei Duminici.

A treia probă reprezintă în sine un basm. Drumul spre Împăratul Roş debutează cu o nouă trecere a unui alt pod. Acest eveniment are aceeaşi simbolistică, trecere la o nouă etapă din maturizarea lui Harap-Alb. Drept răsplată pentru bunătatea sa, acesta primeşte o „aripă” de la personajele donator : crăiasa furnicilor şi de la crăiasa albinelor. În continuare, fiind prietenos şi comunicativ, acesta îşi va găsi ajutoare pentru probele următoare în personajele himerice : Gerilă , Flămânzilă , Setilă , Ochilă şi Pasări-Laţi-Lungilă. Aceste cinci personaje reprezintă extensii ale trăsăturilor lui Harap-Alb, dar si principiul „lumii pe dos” care presupune că dincolo de fizicul înspăimântător se află o bunătate uimitoare. La curtea Împăratului Roş, Harap-Alb va fi supus la mai multe probe. Primele trei vor fi duse la bun sfârşit cu ajutorul personajelor himerice si animaliere. Prima probă din casa de aramă va fi trecută cu ajutorul lui Gerilă. Această prima încercare. reprezintă proba focului. Următoarea probă care semnifică proba pământului şi a apei va fi dusă la bun sfârşit de Flămânzilă si Setilă care vor termina un ospăț cu mâncare şi vin din belşug: „12 harabale cu pâne, 12 ialoviţe fripte şi 12 buţi pline cu vin”. Ultima probă va fi trecută cu ajutorul furnicilor. După aceste probe vor urma alte trei care se leagă doar de fată: păzirea nocturnă şi prinderea fetei, dusă la bun sfârşit cu ajutorul lui Ochilă şi al lui Pasări-Laţi-Lungilă”, şi ghicitul fetei, trecută cu ajutorul albinei. Fata împăratului Roş, „o farmazoană cumplită”, impune o ultimă probă în care turturica ei şi calul lui Harap-Alb se vor întrece în aducerea a „trei smicele de măr dulce si apă vie şi apă moartă de unde se bat munţii in capete”. Odată ajunşi la curtea Împăratului Verde, fata Împăratului Roş care s-a îndrăgostit de Harap-Alb îl va demasca pe Spân. Acesta îi va tăia capul protagonistului pentru că a divulgat secretul. În acest fel rolul Spânului ia sfârşit, începând o nouă etapă în viaţa mezinului. Spânul va fi omorât de cal: „ zboară cu dânsul în înaltul ceriului, şi apoi, dându-i drumul de acolo, se face spânul până jos praf şi pulbere”. Mezinul va fi readus la viaţa de fata Împăratului Roş cu ajutorul obiectelor magice aduse de cal.

Decapitarea eroului semnifică coborârea în Infern: „A coborî în Infern înseamnă a cunoaşte o moarte iniţiatică, o experienţă susceptibilă de a întemeia un nou mod de existenţă”(Mircea Eliade). Astfel Harap-Alb moare, protagonistul devenind acum din nou mezinul craiului.

Răsplata este reprezentată de nunta specifică basmului care readuce echilibrul în lume.

Structura stilistica se referă la elementele specifice de limbaj prezente în text. Creangă şi-a format un stil recognoscibil prin erudiţia paremiologică introduse de obicei prin expresia „vorbea ceea” („De-ar şti omul ce-ar păţi,/Dinainte s-ar păzi”), prin dinamismul exagerat, prin ritmul rapid şi prin eliminarea descrierilor. Umorul este o altă trăsătură specifică. Acesta se găsește în text prin mijloacele sale de realizare: ironia(„Doar unu-i Împăratul Roş, vestit prin meleagurile acestea pentru bunătatea lui cea nepomenită şi prin milostivirea lui cea neauzita”), sarcasm(„să trăiască trei zile cu cea de-alaltăieri”), porecle(Buzilă pentru Setilă, Țapul cel Roş pentru Împăratul Roş, mangosiţi si farfasiţi pentru partenerii de drum ai lui Gerilă), diminutivele cu valoare augmentativă(„băuturică”, ”buzişoare”), expresii ritmate si rimate pe tipar popular (în descrierea lui Ochilă: „ Poate că acesta-i vestitul Ochilă, frate cu Orbilă, văr primare cu Chiorilă, nepot de soră lui Pândilă, din sat de la Chitilă, peste drum de Nimerilă.”) şi prin scene comice precum cearta dintre Gerilă şi ceilalți din casa de aramă. O altă trăsătura a stilului specific lui Ion Creangă se referă la umanizarea si localizarea fantasticului. Un veritabil exemplu reprezintă caracterul nespecific unui erou al lui Harap-Alb: „Fiul craiului cel mai mic, făcându-se atunci roş cum îi gotca, iese afară în grădină şi începe a plânge în inima sa, lovit fiind în adâncul sufletului de apăsătoarele cuvinte ale părintelui său”. În basmele populare eroul este neînfricat şi viteaz ,pe când în „Povestea lui Harap-Alb” avem de a face cu trăsături specifice omului. Limbajul personajelor permite şi el localizarea acestuia,acesta fiind reprezentativ ţăranilor din Humuleşti, Moldova. Un element uşor de ignorat este prezenţa unei poezii in basm în care se prezintă viziunea despre viaţă.

Personajele operei reprezintă forţele binelui şi răului în diferite ipostaze. Eroul nu are puteri supranaturale şi nici însuşiri excepţionale, însă va dobândi odată cu trecerea probelor diferite calități morale precum mila, bunătatea, prietenia, stăpânirea de sine, responsabilitatea şi prietenia. În opera „Povestea lui Harap-Alb” răul suprem este reprezentat de Împăratul Roş, spânul având doar funcţia de trimițător.

Chiar dacă la prima vedere basmul cult „Povestea lui Harap-Alb” pare unul specific românesc, elementele aduse de Ion Creangă şi trăsăturile protagonistului complet nespecifice eroului din basm fac ca acest basm să aibă şi trăsături atipice. La fel ca în basmului popular se pune în evidenţă idealul de dreptate, de adevăr şi de cinste, reprezentând „o oglindire… a vieţii în moduri fabuloase”.

Criticii literari au găsit asemănări între operele lui Ion Creangă şi alte opere din literatura intențională: „Povestea lui Harap-Alb” şi „Omul fără barbă” scrisă de Emile Legrand.

Bibliografie

|  |  |  |
| --- | --- | --- |
|  | File din istoria Iașiului: Junimea, pe vremea lui Creanga | <http://www.ziare.com/cultura/documentar/file-din-istoria-iasiului-junimea-pe-vremea-lui-creanga-de-la-cititori-1147772> |
| (1) | CATEGORIA ESTETICĂ*- FANTASTICUL* | <http://www.limba-romana.net/lectie/Nuvela-Fantastica---definitii-si-caracteristici-ale-nuvelei-fantastice/34/> |
|  | L. Paicu , M. Lupu , M. Lazăr | „Eseul”, editura ART, 2011 paginile 149-162 |
|  |  |  |
|  | Vasile Lovinescu | „Creangă şi creanga de aur” |
| (2) | Mircea Eliade | „De la Zalmoxis la Genghis-Han”, Ed. Ştiinţifică şi Enciclopedică, Bucureşti, 1980 |